《桂枝香 署中丛桂数十株，交柯接荫，百年物也。今秋著花尤盛，词以赏之》
清代·周之琦

虚廊纵目，又露湿晚秋，庭院如沐。还见云根秀倚，雾绡凝绿。

西风不管青腰守，任吹开、万枝金粟。客衣尘冷，依稀犹染，小山馀馥。

念傅舍、光阴转毂。尚吟玩珠英，情寄三宿。一例茵凭，自许赏心人独。

天香正好披襟处，更佳音仙蕊初擢。故国此际，霓裳应听，广寒新曲。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。